Številka: 0100-544/2021/2

Datum: 25. 11. 2021

Zadeva: Napredovanje javnih uslužbencev na novem delovnem mestu v KPZSV upoštevaje spremembo Uredbe o napredovanju javnih uslužbencev v plačne razrede - Odgovor

Zveza: Vaše elektronsko sporočilo z dne 23. 11. 2021

Spoštovani,

zaprosili ste nas posredovanje odgovora, s katerim bi se zagotovilo enotno postopanje v Centrih za socialno delo.

Navajate, da je bilo z Aneksom h Kolektivni pogodbi za dejavnost zdravstva in socialnega varstva Slovenije (Uradni list RS, št. 181/2021), ki je bil dne 19. 11. 2021 objavljen v Uradnem listu RS (v nadaljevanju: Aneks h KPZSV) dodano novo delovno mesto Strokovni sodelavec za prejemke in oprostitve I (šifra: F027023), za tiste javne uslužbence, ki ne morejo napredovati v višji naziv in so do uveljavitve Aneksa h KPZSV zasedali delovno mesto Strokovni sodelavec za prejemke in oprostitve I (šifra: F027016), na katerem so v prvem nazivu tega delovnega mesta napredovali največ za 5 plačnih razredov. Novo delovno mesto se uporablja do uveljavitve nove ureditve postopka napredovanja strokovnih sodelavcev na področju socialnega varstva v nazive, ki bo tem strokovnim sodelavcem omogočal opravljanje strokovnega izpita s področja socialnega varstva in nato bodo lahko napredovali v višji naziv. Aneks h KPZSV se uporablja od 20. 11. 2021. Nadalje navajate, da Uredba o napredovanju javnih uslužbencev v plačne razrede (Uradni list RS, št. 51/08, 91/08, 113/09, 22/19, 43/21, 121/21, v nadaljevanju: Uredba) v 5. členu določa, da se postopek preverjanja izpolnjevanja pogojev izvede vsako leto do 15. novembra, 7. člen Uredbe določa, da morata biti obvestilo in pisni predlog aneksa k pogodbi o zaposlitvi javnemu uslužbencu izročena najkasneje 30. novembra, v skladu z 8. členom Uredbe pa javni uslužbenec pridobi pravico do plače na osnovi plačnega razreda, pridobljenega z napredovanjem, s 1. decembrom. Za javne uslužbence je bil postopek preverjanja izpolnjevanja pogojev na delovnem mestu Strokovni sodelavec za prejemke in oprostitve I (šifra F027016) opravljen pravočasno, vendar z ugotovitvijo, da ne morejo napredovati v višji plačni razred na tem delovnem, saj so bili v najnižjem nazivu uvrščeni že pet plačnih razredov višje od izhodiščnega plačnega razreda delovnega mesta, niso pa mogli pridobiti višjega naziva. Z uvedbo novega delovnega mesta, ki je v veljavi od 20. 11. 2021 in na njem ni nazivov, je obvestilo in pisni predlog aneksa javnemu uslužbencu mogoče vročiti do 30. 11. 2021, zato bi po vašem mnenju lahko javni uslužbenci, pri katerih je minilo 3 leta in več od zadnjega napredovanja, napredovali v višji plačni razred na novem delovnem mestu, ki je brez nazivov.

Zanima vas, ali je mogoče tistim javnim uslužbencem, ki izpolnjujejo pogoje za napredovanje v skladu z Uredbo ponuditi novo pogodbo o zaposlitvi za novo delovno mesto, ki se uporablja od 20. 11. 2021 na podlagi zgoraj navedenega Aneksa h KPZSV z upoštevanjem napredovanj, pri čimer izpostavljate, da gre za delovno mesto v isti tarifni skupini.

V zvezi z vašim vprašanjem pojasnjujemo, da smo na ministrstvu v zvezi z ureditvijo napredovanja v višji plačni razred glede sprejete Uredbe o spremembah Uredbe o napredovanju javnih uslužbencev v plačne razrede (Uradni list RS, št. 121/21, v nadaljevanju: sprememba Uredbe) pripravili pojasnilo, ki je dostopno na naslednji povezavi: [Pojasnilo - napredovanje, metodologija (26. 7. 2021)](https://www.gov.si/assets/ministrstva/MJU/Placni-sistem/Pojasnilo-napredovanje-metodologija.docx).

V njem smo upoštevaje v nadaljevanju pojasnjeno prehodno ureditev in dejstvo, da je sprememba Uredbe začela veljati petnajsti dan po objavi v Uradnem listu Republike Slovenije, torej 7. avgusta 2021 ter, da so bili postopki preverjanja izpolnjevanja pogojev za napredovanje javnih uslužbencev v letu 2021 že izvedeni na podlagi prej veljavne Uredbe o napredovanju javnih uslužbencev v plačne razrede (Uradni list RS, št. 51/08, 91/08, 113/09 in 22/19) pojasnili, da se v položaj javnih uslužbencev, ki so napredovali v višji plačni razred s 1. aprilom 2021 s spremembami Uredbe, ne posega.

Skladno s prehodno ureditvijo, ki jo je določila sprememba Uredbe v 4. členu, pa se za javne uslužbence, ki jim je napredovalno obdobje pričelo teči v letu 2018 od vključno 2. aprila 2018 do vključno 1. decembra 2018, postopki preverjanja izpolnjevanja pogojev za napredovanje v letu 2021 izvedejo ponovno tako, da se upoštevajo spremenjeni 5., 7. in 8. člen Uredbe. Navedeno pomeni, da se pogoj izpolnjevanja napredovalnega obdobja ponovno preverja glede na nov rok določen za postopek preverjanja izpolnjevanja pogojev (do 15. novembra) ter glede na nov datum napredovanja (1. december v letu, ko javni uslužbenec izpolni pogoje za napredovanje v višji plačni razred). Pri tem se upošteva, da so bili javni uslužbenci z oceno delovne uspešnosti za leto 2020 že seznanjeni, zato se veljavne ocene delovne uspešnosti upošteva in se jih ne spreminja, prav tako se javnih uslužbencev ne ocenjuje ponovno.

Navedeno pomeni, da bodo lahko v letu 2021 v višji plačni razred napredovali tudi oziroma le tisti javni uslužbenci, ki sicer pogoja napredovalnega obdobja do vključno 1. aprila 2021 niso izpolnili, vendar pa jim je ob upoštevanju prehodne ureditve napredovalno obdobje pričelo teči od vključno 2. aprila 2018 do vključno 1. decembra 2018.

Postopek preverjanja izpolnjevanja pogojev se torej izvede ponovno samo za tiste javne uslužbence, ki:

1. s 1. 4. 2021 niso napredovali v višji plačni razred in

2. izpolnjujejo pogoj iz 4. člena spremembe Uredbe (prehodna določba), torej da jim je napredovalno obdobje pričelo teči v letu 2018 od vključno 2. aprila 2018 do vključno 1. decembra 2018.

Napredovalno obdobje začne teči z zaposlitvijo v javnem sektorju, z zadnjim napredovanjem v višji plačni razred in s premestitvijo (sklenitvijo pogodbe o zaposlitvi) na delovno mesto v višjem tarifnem razredu, pri čemer je glede teka oziroma prekinitve napredovalnega obdobja treba upoštevati tudi drugi odstavek 8. člena Uredbe (za tiste proračunske uporabnike, za katere se ta uredba uporablja, sicer je treba v tej zvezi upoštevati tretji odstavek 16. člena ZSPJS). Ob tem je treba upoštevati, da v plačni razred ni možno napredovati prej kot po izteku treh let od začetka teka napredovalnega obdobja in ob pogoju, da ima javni uslužbenec tri ocene delovne uspešnosti, ki pomenijo izpolnitev pogoja za napredovanje v višji plačni razred glede na 5. člen Uredbe ter ob upoštevanju 4. člena Uredbe, iz katerega izhaja, v katerem primeru se javnega uslužbenca ne oceni.

Pogoj pod zgoraj navedeno 2. točko je vezan na posameznega javnega uslužbenca, saj je tek napredovalnega obdobja individualno pogojen. Tako npr. javni uslužbenec, ki je že npr. 5 let v zadnjem (končnem) plačnem razredu delovnega mesta, ker je nazadnje v višji plačni razred napredoval v letu 2016, in zaradi tega, kljub doseženim ocenam, ki sicer pomenijo izpolnitev pogoja za napredovanje, ni mogel napredovati v višji plačni razred, ne more s 1. decembrom 2021 napredovati, ker mu napredovalno obdobje ni začelo teči v letu 2018, ampak že v letu 2016.

Tudi, če se javnega uslužbenca, ki je v končnem plačnem razredu na podlagi napredovanja v višji plačni razred že od leta 2016, premesti na delovno mesto, ki mu omogoča napredovanje in se mu napredovalno obdobje ni prekinilo upoštevaje drugi odstavek 8. člena[[1]](#footnote-1) Uredbe, ker se premesti na delovno mesto uvrščeno v isti tarifni razred v isti plačni podskupini, kot v vašem primeru, ta javni uslužbenec ne more s 1. decembrom 2021 napredovati, ker mu napredovalno obdobje ni začelo teči v letu 2018, ampak že pred 5 leti. Enako bi veljalo tudi, če bi se javnega uslužbenca premestilo na delovno mesto, ki mu omogoča napredovanje, sedaj v mesecu novembru 2021.

Na tej podlagi s 1. decembrom 2021 tudi ne morejo napredovati javni uslužbenci, ki so se zaposlili 1. septembra 2018, čeprav je poteklo od začetka teka napredovalnega obdobja več kot tri leta, vendar za leto 2018 ne smejo imeti ocene delovne uspešnosti, ker niso v tem koledarskem letu opravljali dela vsaj 6 mesecev (tretji odstavek 4. člena Uredbe).

Prijazen pozdrav,

 Peter Pogačar

generalni direktor

1. drugi odstavek 8. člena Uredbe določa, da se javnemu uslužbencu pri prehodu na drugo delovno mesto v okviru javnega sektorja napredovalno obdobje ne prekine v primeru, če zasede delovno mesto v istem ali nižjem tarifnem razredu v isti plačni podskupini ali na istovrstnih oziroma sorodnih delovnih mestih v različnih plačnih podskupinah. [↑](#footnote-ref-1)